নিক্সনের অভিযোগে কাজী জাফর উল্যাহকে শোকজ
ফরিদপুর-৪ (ভাঙ্গা, সদরপুর, চরভদ্রাসন) আসনে স্বতন্ত্র প্রার্থী ও বর্তমান সংসদ সদস্য মজিবুর রহমান চৌধুরী নিক্সনের অভিযোগের পরিপ্রেক্ষিতে আওয়ামী লীগ মনোনীত প্রার্থী কাজী জাফর উল্যাহকে শোকজ করা হয়েছে।
আজ বুধবার ফরিদপুর-৪ আসনে নির্বাচনী অনুসন্ধান কমিটির চেয়ারম্যান এবং যুগ্ম জেলা ও দায়রা জজ দ্বিতীয় আদালতের বিচারক মোহাম্মদ মঈন উদ্দীন চৌধুরী এ শোকজ নোটিশ পাঠান।
আগামীকাল বৃহস্পতিবার বিকেল সাড়ে ৩টার মধ্যে কাজী জাফর উল্যাহকে নির্বাচনী অনুসন্ধান কমিটির কাছে সশরীরে উপস্থিত হয়ে নোটিশের জবাব দিতে বলা হয়েছে।
কাজী জাফর উল্যাহ ফরিদপুর-৪ আসনের সাবেক সংসদ সদস্য এবং আওয়ামী লীগের সভাপতিমণ্ডলীর সদস্য।
এ আসনের স্বতন্ত্র প্রার্থী ও বর্তমান সংসদ সদস্য মজিবুর রহমান চৌধুরী নিক্সন আজ নির্বাচনী অনুসন্ধান কমিটির চেয়ারম্যানের কাছে কাজী জাফর উল্যাহর বিরুদ্ধে নির্বাচনী আচরণবিধি ভঙ্গের অভিযোগ করেন। এ অভিযোগকে আমলে নিয়ে কাজী জাফর উল্যাহকে শোকজ করা হয়েছে।
এর আগে, গত ২৯ নভেম্বর বিশাল গাড়ি বহর নিয়ে মনোনয়নপত্র জমা দিতে আসায় স্বতন্ত্র প্রার্থী নিক্সনকেও শোকজ করেছিল নির্বাচনী অনুসন্ধান কমিটি। পরে ১ ডিসেম্বর নিক্সন সশরীরে কমিটির সামনে হাজির হয়ে শোকজের জবাব দেন। সেসময় নিক্সন কমিটির কাছে প্রতিশ্রুতি দেন যে, আগামীতে যাতে নির্বাচনী আচরণবিধি লঙ্ঘন না হয় সে বিষয়ে সতর্ক থাকবেন তিনি।

ফরিদপুর-৪ (ভাঙ্গা, সদরপুর, চরভদ্রাসন) আসনে স্বতন্ত্র প্রার্থী ও বর্তমান সংসদ সদস্য মজিবুর রহমান চৌধুরী নিক্সনের অভিযোগের পরিপ্রেক্ষিতে আওয়ামী লীগ মনোনীত প্রার্থী কাজী জাফর উল্যাহকে শোকজ করা হয়েছে।